KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVIKSI henkilötietojen käsittelystä ja yksityisyyden suojasta sähköisen viestinnän alalla KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla

2000/0189 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVIKSI henkilötietojen käsittelystä ja yksityisyyden suojasta sähköisen viestinnän alalla

1. Johdanto

EY:n perustamissopimuksen 251 artiklan 2 kohdan kolmannen alakohdan c alakohdassa määrätään, että komissio antaa lausunnon Euroopan parlamentin toisessa käsittelyssä ehdottamista tarkistuksista. Komissio antaa jäljempänä lausuntonsa parlamentin ehdottamista 18 tarkistuksesta.

2. Tausta

Komissio teki ehdotuksen viiden direktiivin ja yhden päätöksen kokonaisuudeksi, jonka on tarkoitus muodostaa uusi sähköisen viestinnän sääntelyjärjestelmä. Ehdotuksen perustana olivat Eurooppa-neuvoston Lissabonissa 23.-24. maaliskuuta 2000 pitämän erityiskokouksen päätelmät ja tiedonanto vuoden 1999 viestintäalan uudelleentarkasteluun liittyneen julkisen kuulemisen tuloksista ja uutta sääntelyjärjestelmää koskevista suuntaviivoista [1]. Kokonaisuuteen sisältyi direktiivi henkilötietojen käsittelystä ja yksityisyyden suojasta sähköisen viestinnän alalla. Euroopan parlamentti ja neuvosto vahvistivat virallisesti päätöksen ja neljä muuta direktiiviä 7. maaliskuuta 2002 [2]. Nyt käsiteltävänä oleva direktiivi on kokonaisuuden viimeiseksi vahvistettava osa.

[1] KOM(2000) 239, 26.4.2000.

[2] EYVL L 108, 24.4.2002.

Euroopan parlamentti antoi lausuntonsa ensimmäisessä käsittelyssä 13. marraskuuta 2001. Neuvosto vahvisti yhteisen kantansa 28. tammikuuta 2002 [3]. Komissio tuki yhteistä kantaa [4].

[3] EYVL C 113E, 14.5.2002.

[4] SEC(2002)124 lopullinen, 30.1.2002.

3. Ehdotuksen tarkoitus

Ehdotetun direktiivin tavoitteena on varmistaa, että kuluttajat ja käyttäjät voivat nauttia samantasoisesta tietosuojasta ja yksityisyyden suojasta riippumatta siitä, minkälaista tekniikkaa he käyttävät sähköisessä viestinnässään.

Ehdotetulla direktiivillä korvataan henkilötietojen käsittelystä ja yksityisyyden suojasta televiestinnän alalla 15. joulukuuta 1997 annettu Euroopan parlamentin ja neuvoston direktiivi 97/66/EY. Sillä mukautetaan ja uudistetaan nykyiset säännökset vastaamaan uusia ja ennakoitavissa olevia muutoksia sähköisen viestinnän palveluissa ja teknologiassa.

4. Komission kanta Euroopan parlamentin tekemiin tarkistuksiin

Euroopan parlamentti teki 30. toukokuuta 2002 pitämässään istunnossa 18 tarkistusta neuvoston vahvistamaan yhteiseen kantaan direktiivin antamiseksi henkilötietojen käsittelystä ja yksityisyyden suojasta sähköisen viestinnän alalla. Tarkistukset perustuivat niistä tehtyyn kokonaiskompromissiin, jonka neuvoston puheenjohtajavaltio antoi Euroopan parlamentin hyväksyttäväksi yhdellä kertaa. Komissio hyväksyy kaikki Euroopan parlamentin tarkistukset kokonaisuudessaan.

Tarkistus 47 - johdanto-osan 11 kappale; Tarkistus 46 - 15 artiklan 1 kohta

Näissä tarkistuksissa lujitetaan nykyistä johdanto-osan kappaletta ja vastaavaa artiklaa, joka koskee toimenpiteitä, joita jäsenvaltiot voivat toteuttaa joistain direktiivin säännöksistä poiketen.

Kuten komissio on selittänyt yhteisestä kannasta antamassaan lausunnossa, tämä perustamissopimuksen 95 artiklaan perustuva direktiivi ei voi sisältää asiasisällön kannalta lainvalvontaan ja rikostutkintaan liittyviä säännöksiä. Sen ei tulisi sen enempää kieltää kuin salliakaan jäsenvaltioiden mahdollisesti tarpeellisiksi katsomia toimia. Ehdotetun direktiivin 15 artiklan 1 kohdassa luodaan yleinen perusta jäsenvaltioiden mahdollisuuksille ryhtyä tällaisiin toimenpiteisiin noudattaen yhteisön oikeuden mukaisia velvoitteitaan, joihin kuuluvat myös Euroopan ihmisoikeussopimuksesta johtuvat velvoitteet.

Komissio jätti 15 artiklan 1 kohdassa olevan tietojen säilyttämistä koskevan virkkeen osalta virallisen huomautuksen 6. joulukuuta 2001 pidetyn ministerineuvoston kokouksen pöytäkirjaan. Virallisessa huomautuksessa komissio toteaa, että "(...) komissio katsoo 15 artiklan 1 kohdan toisen virkkeen merkitsevän pelkän esimerkin antamista niistä toimista, joita jäsenvaltiot voivat toteuttaa 15 artiklan 1 kohdassa tarkoitetuissa tilanteissa. Kyseinen ilmaisu ei oikeudellisesti muuta 15 artiklan ensimmäisen virkkeen sisältöä eikä lisää siihen uusia elementtejä. Se ei myöskään merkitse, että jäsenvaltioiden ei olisi kaikkien toimien kohdalla varmistettava, että ne ovat direktiivin velvoitteiden mukaisia ja noudattavat yleisesti yhteisön oikeutta, esimerkiksi velvollisuutta kunnioittaa yhteisön oikeuteen sisältyviä perusoikeuksia ja yleisiä periaatteita kuten Euroopan unionin perusoikeuskirjaan ja Euroopan ihmisoikeussopimukseen kirjattuja periaatteita."

Nämä Euroopan parlamentin ehdottamat tarkistukset ovat siis täysin komission kannan mukaisia.

Tarkistus 26 - johdanto-osan 25 kappale; Tarkistus 25 - 5 artiklan 3 kohta

Näissä tarkistuksissa huomaamattomia seurantamenetelmiä koskeva johdanto-osan kappale ja artikla yhdenmukaistetaan yleisen tietosuojadirektiivin 95/46/EY säännösten kanssa. Vaikka tulos ei olekaan aivan yhtä selkeä kuin yhteisen kannan alkuperäiset säännökset, se on kuitenkin hyväksyttävä kompromissi.

Tarkistus 29 - johdanto-osan 41 kappale; Tarkistus 44 - 13 artiklan 2 kohta

Tarkistuksessa muutetaan hieman poikkeuslausekkeen ja siihen liittyvän johdanto-osan kappaleen sanamuotoa. Näissä säännöksissä sallitaan asiakkailta saatujen yhteystietojen käyttö suoramarkkinoinnissa sillä edellytyksellä, että asiakkaille annetaan mahdollisuus kieltää tällainen käyttö. Tarkistus ei muuta säännösten asiasisältöä.

Tarkistus 9 - johdanto-osan 44 kappale

Euroopan parlamentti on päättänyt poistaa johdanto-osan kappaleen, jossa selitetään, missä määrin säännökset, jotka koskevat ei-toivottujen viestien lähettämistä suoramarkkinointitarkoituksessa, vaikuttaisivat poliittisten puolueiden ja hyväntekeväisyysjärjestöjen lähettämiin viesteihin. Johdanto-osan kappaleessa ainoastaan selkeytettiin jo olemassa olevaa tulkintaa, joka tästä kysymyksestä on esitetty yleisen tietosuojadirektiivin 95/46/EY puitteissa. Sen poistaminen ei siis muuta asiasisältöä, vaan ainoastaan heikentää avoimuutta, mutta tämä voidaan hyväksyä osana yleistä kompromissia.

Tarkistus 45 - johdanto-osan 44a kappale

Uusi johdanto-osan kappale on lisätty selventämään sitä, että tekniset ratkaisut, joiden avulla sähköpostin käyttäjät voivat nähdä viestin otsikkokentän ennen sen avaamista, voivat edelleen olla käyttökelpoinen lisäväline. Vaikka direktiivin artikloissa ei olekaan vastaavaa säännöstä, ehdotettu selvennys voi kuitenkin olla hyödyllinen.

Tarkistus 13 - 12 artiklan 1 kohta

Euroopan parlamentti ehdottaa selvennystä, jonka mukaan tilaajille on ilmoitettava luettelon tarkoituksesta ennen kuin heidän tietonsa kirjataan luetteloon. Tämä on hyödyllinen lisäys, joka vahvistaa säännöstä.

Tarkistukset 24 ja 36 - 12 artiklan 3 kohta

Koska suhtautuminen käänteisiin hakutoiminteisiin (esim. nimen ja osoitteen selvittäminen puhelinnumeron perusteella) vaihtelee eri jäsenvaltioissa, Euroopan parlamentti ehdottaa, että jäsenvaltiot saavat päättää siitä, onko yhteystietojen käytölle käänteiseen hakuun pyydettävä tilaajan suostumus. Koska yhteystietojen kirjaamiselle julkiseen luetteloon vaaditaan edelleen suostumus yhdenmukaisella tavalla, käänteiseen hakuun liittyvä joustavuus ei todennäköisesti vaikeuta yhtenäismarkkinoiden toimintaa ja voidaan siis hyväksyä.

Tarkistus 28 - 13 artiklan 3 kohta

Tässä tarkistuksessa ainoastaan selvennetään sanamuotoa.

Tarkistus 18 - 13 artiklan 6 kohta; Tarkistus 49 - uusi 17a artikla

Euroopan parlamentti ehdottaa, että 13 artiklan 6 kohdassa esitetty säännös ei-toivottuja kaupallisia viestejä koskevan kertomuksen antamisesta poistetaan ja korvataan koko direktiivin uudelleentarkastelua koskevalla laajemmalla säännöksellä. Komission mielestä tämä on parannus yhteiseen kantaan.

Tarkistus 38 - 14 artiklan 3 kohta

Tässä tarkistuksessa tehdään ainoastaan vähäinen sanamuodon muutos, joka ei vaikuta säännöksen asiasisältöön, koska kaikki toimenpiteet, jotka koskevat päätelaitteiden yhteensopivuutta tietosuojasääntöjen kanssa, kuuluvat joka tapauksessa direktiivin 1999/5/EY soveltamisalaan.

Tarkistus 37 - 16 artiklan 2 kohta

Euroopan parlamentti ehdottaa, että julkisia tilaajaluetteloja koskevat siirtymäjärjestelyt laajennetaan kattamaan kiinteiden julkisten puhelinpalvelujen lisäksi myös julkiset matkapuhelinpalvelut. Vaikka matkapuhelinpalvelujen tilaajien kirjaaminen luetteloihin perustuu jo useimmissa tapauksissa tilaajan suostumukseen, ehdotettu laajennus varmistaa, että myös niissä tapauksissa, joissa käytetään kieltoon perustuvaa lähestymistapaa, nykyisten tilaajien tiedot voivat jäädä luetteloihin, jolleivät tilaajat ole toisin ilmoittaneet. Lisäksi tarkistuksessa täsmennetään, että tätä järjestelyä sovelletaan myös käänteisiin hakutoiminteisiin.

Tarkistus 48 - 17 artiklan 1 kohta; Tarkistus 50 - 18 artiklan 1 kohta

Tarkistuksessa 48 ehdotetaan 15 kuukauden määräaikaa direktiivin saattamiselle osaksi kansallista lainsäädäntöä. Tarkistuksessa poistetaan yksittäinen soveltamispäivämäärä, jotta jäsenvaltiot voivat soveltaa uusia säännöksiä jo ennen määräaikaa, joka on vahvistettu direktiivin saattamiselle osaksi kansallista lainsäädäntöä. Tarkistuksessa 50 yhdenmukaistetaan 18 artikla 17 artiklaan tehtyjen muutosten kanssa. Komissio hyväksyy ehdotetun järjestelyn.

5. Päätelmä

Komissio muuttaa EY:n perustamissopimuksen 250 artiklan 2 kohdan mukaisesti ehdotustaan edellä kuvatulla tavalla ja sisällyttää siihen kaikki Euroopan parlamentin ehdottamat tarkistukset.